Predkladacia správa

Materiál sa predkladá na rokovanie vlády SR v zmysle uznesenia vlády SR č. 136 bod C.1. zo dňa 27. februára 2008.		

Dňa 3. marca 2008 sa uskutočnila oficiálna návšteva predsedu vlády Slovenskej republiky Roberta Fica v Helénskej republike, počas ktorej bol prijatý prezidentom Karolosom Papouliasom a absolvoval rokovania s premiérom Kostasom Karamanlisom      (rokovanie medzi štyrmi očami, plenárne rokovanie delegácie a pracovný obed). 
Išlo o historicky prvú štandardnú bilaterálnu návštevu slovenského premiéra v Grécku od vzniku samostatnej SR. Slovenského premiéra sprevádzali na ceste do Grécka minister kultúry Marek Maďarič a štátny tajomník ministerstva hospodárstva Peter Žiga.
Návšteva predsedu vlády SR R. Fica v GR prebiehala v priateľskej a konštruktívnej atmosfére. V bilaterálnej oblasti bol vyjadrený obojstranný záujem o ďalšie prehĺbenie vzájomných vzťahov s dôrazom na oblasť obchodno-hospodárskej spolupráce. 
Rokovania predsedu vlády SR s gréckymi ústavnými činiteľmi boli využité na výmenu informácií o aktuálnom stave procesu ratifikácie Lisabonskej zmluvy v oboch krajinách, výmenu pozícií k jednostrannému vyhláseniu nezávislosti Kosova a situácii v regióne juhovýchodnej Európy, ako aj k ďalším aktuálnym medzinárodným otázkam. 
V súvislosti s prípravou SR na vstup do eurozóny grécka strana vyjadrila optimizmus v otázke plnenia maastrichtských kritérií a ich udržateľnosti po plánovanom vstupe SR                  k 1. 1. 2009. 

Predložený materiál má informatívny charakter, z tohto dôvodu nebol predložený na medziministerské pripomienkové konanie. Prerokovaný bol s Odborom zahraničných vzťahov a protokolu Úradu vlády SR.